**Вечнае жыцьцё праз добрыя ўчынкі?**

У Пасланьні да эфэсянаў апостал Павал піша гэтакія словы настаўленьня: «Мілатою вы ўратаваныя празь веру, і гэта не ад вас, – Божы дар: не ад дзеяў (або ўчынкаў), каб ніхто не хваліўся ».[[1]](#endnote-1) З гэтага вынікае, што збаўленьне даецца верніку на падставе Гасподняй мілаты, а вернікі ратуюцца, веруючы ў Збавіцеля Ісуса Хрыста. Калі Слова Божае гаворыць пра збаўленьне чалавека, то маецца на ўвазе тая рэчаіснасьць, што калі вернік памрэ, ён ўратуецца ад Божага пакараньня за грахі, учыненыя ім пры зямным жыцьці, ды зьявіцца ў новым нябесным доме, падрыхтаваным вернікам. Слова Божае называе тое новае месца для збаўленых «небам» або проста вызначае гэты новы будучы стан верніка выразам «вечнае жыцьцё». Карацей, з моманту ўвераваньня ў Ісуса Хрыста верніку даецца дар збаўленьня і абяцаньне шчасьлівага вечнага жыцьця пасьля ягонага адыходу з гэтай зямлі ў замагільнае жыцьцё. З працытаваных словаў разумеецца, што вернік ратуецца ад пакараньня за грахі вераю бяз усякага спадзяваньня на свае добрыя дзеі, зробленыя тут на зямлі.

Хоць так сказана ў Пасланьні апостала Паўла да эфэсянаў, мы таксама сустракаем тыя месцы ў Бібліі, дзе сьцьвярджаецца нешта іншае, быццам бы супрацьлеглае. Гаворыцца, што людзі здабываюць шчасьлівае вечнае жыцьцё праз дабрачынныя дзеі. Напрыклад, у Дабравесьці паводле Мацьвея, у 25-ым разьдзеле запісаныя словы Збавіцеля Хрыста на гэты конт. Ён расказвае прарочую прытчу пра дзьве катэгорыі людзей. Адна складваецца з асобаў, якія дапамаглі і падтрымлівалі тых, хто меў асаблівыя фізычныя патрэбы, калі дургая кляса людзей нічым не дапамагла тым, хто меў яўныя патрэбы. Тых, хто дапамаглі, Хрыстос ставіць праваруч і кажа, што яны пойдуць «у вечнае жыцьцё», калі іншыя – «ў пакуты вечныя». Чым вылучаліся тыя, хто дапамагалі? Хрыстос адказвае: «Быў галодны Я, і вы далі Мне есьці; быў сасьмяглы, і вы напаілі Мяне; быў падарожны, і вы прынялі Мяне; быў голы, і вы адзелі Мяне; быў хворы, і вы адведалі Мяне; у цямніцы быў, і вы прыйшлі да Мяне». Калі гэтыя вернікі запыталіся ў Хрыста, калі яны зьдзейсьнілі ўсе названыя падсобныя ўчынкі, Збавіцель адказвае: «Як што зрабілі вы гэта аднаму з братоў Маіх меншых, дык зрабілі Мне».[[2]](#endnote-2) Інакш кажучы, дзякуючы таму, што адна група людзей паслужыла Хрыстовым пасьлядоўнікам, тая ж будзе адпраўлена на шчасьлівае вечнае жыцьцё. А тыя, хто адмовіўся дапамагаць людзям ў бядзе, пойдуць на вечныя пакуты. Відаць уся справа ў тым, што адны дапамаглі добрымі ўчынкамі, калі іншыя гэтым ня цікавіліся, таму і будуць адпраўлены на вечныя пакуты. Але пачакайце, ці ж не напісаў апостал Павал у Пасланьні да эфэсянаў, што мы ратуемся толькі вераю, ня добрадзейснымі ўчынкамі? Як усё гэта ўспрымаць і зразумець?

Даю і другі прыклад. У дзевятнаццатым разьдзеле Дабравесьця паводле Мацьвея апісваецца здарэньне паміж Хрыстом і адным заможным юнаком. Ён прыйшоў да Хрыста і запытаўся ў Яго, што яму трэба зрабіць добрага, каб атрымаць вечнае жыцьцё? На гэта Збавіцель адказаў, што трэба выконваць Гасподнія запаведзі. Калі багач далей пытаецца ў Хрыста, у чым заключаюцца запаведзі Гасподнія, Збавіцель ўзгадвае некаторыя пункты зь вядомай Дзесяці Запаведзяў. Багатыр адказвае, што зь юнацтва ўсе названыя Хрыстом запаведзі ён выконваў і яшчэ выконвае. Юнак яшчэ далей пытаецца ў Збавіцеля, а ці ёсьць яшчэ нешта дадатковае, што яму трэба было б зрабіць, каб атрымаць вечнае жыцьцё? Хрыстос раіць яму прадаць ўсю ягоную маёмасьць, раздаць з продажы сродкі убогім ды пайсьці ўсьлед за Ім. Пішацца, што, пачуўшы гэта, багатыр адышоў ад Хрыста замаркочаным. Чаму? Таму, што ён меў і карыстаўся вялікай колькасьцю сродкаў і маёмасьці, а падарыць усё гэта ўбогім і пайсьці ўсьлед за Хрыстом ён не захацеў. Урок з гэтага расказа даволі ясны, але я тут жа хацеў бы падкрэсьліць тую думку, што пры гэтым здарэньні Хрыстос прапанаваў багачу прадаць маёмасьць і гэтым чынам атрымаць вечнае жыцьцё. Ізноў узьнікае пытаньне, якім спосабам атрымліваем мы вечнае жыцьцё? Вераваньнем або выконваньнем дабрадзейсных учынкаў? У ягоным выпадку – выконваньнем дабрадзейсных учынкаў.

Зь першага позірку тут падавалася б, што нашае збаўленьне залежыць ад таго, што мы робім, – менавіта, ад дабрачынных дзеяў, і ад нічога іншага. Ці ж у гэтым справа? Насамрэч справа ў тым, што калі ў Бібліі мы чытаем пра сітуацыю, не зусім зразумелую нам, і тое, што супраціўляецца таму, што мы ведаем зь іншых месцаў, то трэба заўсёды мець на ўвазе тыя іншыя месцы і іх узгадняць з тым, што мы ў дадзены момант вычытваем. Трэба заўсёды трымацца гэтага правіла, калі вывучаем асобныя месцы Сьвятога Пісаньня. Ну добра, што менавіта гаворыцца ў іншых месцах Бібліі пра тое, як мы ратуемся ад вечнай пагібелі? Калі спасылацца на выказанае апосталам Паўлам ў Пасланьні да эфэсянаў аб ролі вераваньня, то разумеецца, што мы атрымліваем дар збаўленьня празь веру, бо ніхто з нас ня зможа пахваліцца са сваіх добрых учынкаў перад Богам. Тут жа важна і нават неабходна нам прачытаць наступныя словы пасьля тых, якія мы пачулі ў пачатку гэтай аўдыё-гутаркі з Пасьланьня да эфэсянаў. Апостал Павал далей піша, што пры навярненьні да Хрыста вернікі былі ператвораныя Духам Сьвятым ў новых людзей дзеля вызначальнай мэты, – менавіта, дзеля таго, каб вернікі выконвалі добрыя дзеі іншым людзям. Паводле словаў апостала Паўла: «Мы – Ягоныя стварэньні, створаныя ў Хрысьце Іусус на добрыя дзеі, якія Бог быў назначыў нам выконваць».[[3]](#endnote-3) Самая галоўная думка тут жа зводзіцца да таго, што добрыя ўчынкі перад Богам не даюць нам збаўленьня, але пасьля нашага навярненьня да Хрыста яны сапраўды адыгрываюць сваю важную ролю ў тым сэньсе, што служаць доказам таго, што мы шчыра і рупліва верым у Збавіцеля Ісуса Хрыста ды вера нашая аказваецца жывой, дзейснай, таму і нямёртвай.

Якраз аб неабходнасьці жывой веры і піша апостал Якаў у сваім пасланьні. У другім разьдзеле Пасланьня Якава мы чытаем пра неабходнасьць веруючым людзям даказваць сваю веру дабрадзейснымі ўчынкамі. Паводле ягоных словаў: «Якая карысьць, браты мае, калі хто кажа, што ён мае веру, а дзеяў ня мае? Ці можа гэтая вера ўратаваць яго? Калі брат альбо сястра безадзежныя і ня маюць на дзень пражытку, а хто-небудзь з вас скажа ім: ідзеце зь мірам, грэйцеся і кармецеся, але ня дасьць ім патрэбнага целу: якая карысьць? Гэтак і вера, калі ня мае дзеяў, мёртвая сама ў сабе. А скажа хто-небудзь: ты маеш веру, а я маю дзеі: пакажы мне веру тваю бязь дзеяў тваіх, а я пакажу табе веру маю празь дзеі мае. Ты верыш, што Бог адзіны: слушна робіш; і дэманы вераць, і трымцяць. Але ці хочаш ведаць, марны чалавеча, што вера бязь дзеяў мёртвая?»[[4]](#endnote-4) І ў гэтым жа справа: нашая вера ў Збавіцеля Ісуса Хрыста мусіць быць жывой і актыўнай. Такім жа чынам мы паказваем, што верым у Хрыста і ў ягоную ахвярную сьмерць для нашага апраўданьня перад праведным Богам. Апостал Якаў тут жа і прыгадвае габрэйскага продка Абрагама, які верыў у Бога і за гэта быў апраўданы, але сваю веру даказаў тым, што быў гатовы забіць свайго роднага сына і пакласьці яго як ахвяру на алтар згодна з тым, як загадаў яму Госпад Бог. Апостал Якаў працягвае пісаць: «Ці ж ня дзеямі апраўдаўся Абрагам, бацька наш, паклаўшы на ахвярнік Ісаака, сына свайго? Ці бачыш, што вера спрыяла дзеям ягоным, і дзеямі вера дасягнула дасканаласьці. І спраўдзілася слова Пісаньня: вераваў Абрагам Богу, і гэта залічылася яму ў праведнасьць, і ён названы прыяцелем Божым. Ці бачыце, што чалавек апраўдваецца дзеямі, а ня вераю толькі?».[[5]](#endnote-5)

Памятаем тыя першыя словы апостала Паўла, зь якіх мы пачалі сёньняшнюю гутарку. Апостал кажа, што мы атрымліваем збаўленьне вераю, што значыць, мы мусім ўвераваць у Ісуса Хрыста як свайго адзінага Збавіцеля і працягваць вераваць у Яго. Ён пражыў зямное жыцьцё, не ўчыніўшы ніякага грэху. Ён застаўся адзіным чалавекам, які пражыў зямное жыцьцё ў маральнай дасканаласьці. Таму калі Ён памёр на рымскім крыжы, Ён памёр як тая апошняя ахвяра за ўсе грахі, зробленыя ўсімі людзьмі. Як дадае апостал Павал: «Таго, Хто ня ведаў грэху (менавіта – Хрыстос), Ён (менавіта Бог Айцец) зрабіў нам грэхам за нас, каб мы ў Ім зрабіліся праведнымі перад Богам».[[6]](#endnote-6) Збавіцель Ісус Хрыстос застаўся поўнасьцю сьвятым і праведным і Слова Божае вучыць, што Ягоная праведнасьць пакрывае таго чалавека, які веруе ў Яго. У Пасланьні да рымлянаў пішацца, што нашымі стараньнямі выконваць усе патрабаваньні Божага закона мы ні ў якім разе не ўратуемся ад Гасподняга пакараньня, бо мы, колькі б не імкнуліся да маральнай дасканаласьці, застаёмся няздольнымі захаваць Божы закон ва ўсёй ягонай поўнасьці. Нам патрэбная Хрыстова сьвятасьць і праведнасьць, якая нас ратуе ад Божага гневу. У Пасланьні да рымлянаў апостал Павал гэтую праўду растлумачвае, кажучы: «Дзеямі закону не апраўдаецца перд Ім (гэта значыць – Богам) ніякая плоць...незалежна ад закону, зьявілася праведнасьць Божая... празь веру ў Ісуса Хрыста ва ўсіх і на ўсіх вернікаў, бо няма розьніцы, бо ўсе зграшылі і пазбаўлены славы Божай, атырмліваючы апраўданьне дарам, паводле мілаты Ягонай, адкупленьнем у Ісусе Хрысьце, Якога Бог прынёс у ахвяру ўмілажальваньня ў крыві Ягонай – празь веру для паказу справядлівасьці Ягонай у дараваньні грахоў».[[7]](#endnote-7)

Дарагі слухач, мы ў скарочаным выглядзе пераглядзелі тыя месцы, дзе гаворыцца, што чалавек ратуецца ад Божага гневу вераю альбо выконваньнем дабрадзейсных ўчынкаў. Думаецца, што адказ даволі ясны цяпер. Мы ратуемся вераю ў ахвярную сьмерць Хрыста за нас грэшнікаў і гэта ўсё прапаноўваецца нам дзякуючы мілаце Бога. Але сказаўшы гэта, трэба дадаць, што вера мусіць быць жывой і актыўнай, не пасіўнай або мёртвай. Сваю веру ў Збавіцеля Ісуса Хрыста мы даказваем дабрачыннымі дзеямі. Бог праз Духа Сьвятога, Які жыве ў верніках, памагае і спрыяе таму, каб вернікі выконвалі дабрадзейныя ўчынкі, што і робіць нашу веру жывой, дзейснай і карыснай. За гэта Бог абяцае нам збаўленьне ад пакараньня за нашыя грахі.

Мая малітва для цябе, дарагі слухач, – каб мы разам з табою веравалі ў Хрыста для нашага збаўленьня, але таксама дзейнічалі, робячы дабро іншым, зь якімі мы жывем і сустракаемся. Дапамажы нам, Божа, у гэтым! Амэн.

1. Пасланьне да эфэсянаў 2:8-9 [↑](#endnote-ref-1)
2. Дабравесьце паводле Мацьвея 25:31-45 [↑](#endnote-ref-2)
3. Пасланьне да эфэсянаў 2:10 [↑](#endnote-ref-3)
4. Пасланьне Якава 2:14-19 [↑](#endnote-ref-4)
5. Там жа, вершы 21-24 [↑](#endnote-ref-5)
6. Другое пасланьне да карынфянаў 5:21 [↑](#endnote-ref-6)
7. Пасланьне да рымлянаў 3:20-25 [↑](#endnote-ref-7)